Mótmælendur segja einnig að „ spilltir hættir “ þeirra sem grunaðir eru vegna málsins hafi leitt til fækkunar starfa og aukinnar fátæktar . Minnst þúsund manns hafa í dag mótmælt í strandbænum Walvis Bay í Namibíu í dag . Tilefni mótmælanna eru Samherjaskjölin og spilling . Mótmælendurnir segja , samkvæmt Namibian , að málið umdeilda varpi ljósi á brot á réttindum þeirra . Þá hafi skandallinn sérstök áhrif á þá sem búa í Walvis Bay þar sem íbúar treysta á auðlindir hafsins . Mótmælendur segja einnig að „ spilltir hættir “ þeirra sem grunaðir eru vegna málsins hafi leitt til fækkunar starfa og aukinnar fátæktar . Embættismenn og aðrir háttsettir í Namibíu eru sakaðir um að hafa þegið mútur frá Samherja í skiptum fyrir ódýran fiskveiðikvóta . Á meðal þeirra sem sakaðir eru um mútuþægni eru SWAPO-liðarnir Bernhardt Esau , fyrrverandi sjávarútvegsráðherra , og Shacky Shanghala , fyrrverandi dómsmálaráðherra , sem sögðu báðir af sér í kjölfar Samherjamálsins og sitja nú í gæsluvarðhaldi . Kosningar voru nýverið haldnar í Namibíu þar sem Hage Geingob , sitjandi forseti Namibíu og frambjóðandi SWAPO-flokksins , hlaut endurkjör með 56,3 prósent atkvæða . Panduleni Itula , mótframbjóðandi hans , hefur ekki viðurkennt niðurstöðuna en einhverjir mótmælenda í Walvis Bay hafa notað tækifærið og lýst yfir stuðningi við Itula .